“สธ.” ย้ำปชช. อย่าเพิ่งวางใจ ใช้ชีวิตปกติ หลังตัวเลขติดเชื้อ “โควิด-19” ลดต่อเนื่อง
"นพ.สุขุม กาญจนพิมาย" ปลัดกระทรวงสาธารณสุข" (สธ.)​ ย้ำปชช. อย่าเพิ่งวางใจ ใช้ชีวิตปกติ หลังตัวเลขติดเชื้อ "โควิด-19" รายใหม่ ลดลงต่อเนื่อง 
"นพ.สุขุม กาญจนพิมาย" ปลัดกระทรวงสาธารณสุข" (สธ.)​ ย้ำปชช. อย่าเพิ่งวางใจ ใช้ชีวิตปกติ หลังตัวเลขติดเชื้อ "โควิด-19" รายใหม่ ลดลงต่อเนื่อง
13 เม.ย. 2563

นพ.สุขุม กาญจนพิมาย ปลัดกระทรวงสาธารณสุข (สธ.) เปิดเผยว่า จากสถานการณ์การแพร่ระบาดของเชื้อไวรัสโคโรนา 2019 (โควิด-19) ในรอบสัปดาห์ที่ผ่านมา มีรายงานผู้ป่วยรายใหม่ลดลงอย่างต่อเนื่อง แต่ทั้งนี้ ขอประชาชนอย่าเพิ่งวางใจว่าสถานการณ์ดีขึ้นแล้ว จนออกไปใช้ชีวิตประจำวันตามปกติ เนื่องจากอาจมีความเสี่ยงติดเชื้อได้
โดยการที่จำนวนผู้ป่วยรายใหม่ลดลง ส่วนหนึ่งมาจากมาตรการของภาครัฐที่มีการประกาศใช้ พ.ร.ก.ฉุกเฉินฯ ปิดพื้นที่เสี่ยง ยกเลิกเที่ยวบินจากต่างประเทศ และการนำคนไทยจากต่างประเทศเข้า State Quarantine ทุกคน เมื่อป่วยนำเข้าระบบการรักษาทันที พร้อมติดตามผู้สัมผัสใกล้ชิดได้ ทำให้ตัดวงจรการแพร่ระบาดของโรค หากมีการนำเชื้อโรคเข้ามาด้วย
อย่างไรก็ตาม สิ่งที่กระทรวงฯ ได้ทำควบคู่กันไปคือการค้นหาเชิงรุก (Active case finding) ในพื้นที่ที่พบผู้ป่วยจำนวนมาก เพิ่มเติมจากระบบเฝ้าระวังปกติ เช่น ในกรุงเทพมหานคร ชลบุรี กระบี่ ภูเก็ต นนทบุรี เป็นต้น ทำให้ค้นพบผู้ป่วยรายใหม่นำมาเข้าระบบและติดตามผู้สัมผัสใกล้ชิดได้อย่างรวดเร็ว ป้องกันการแพร่ระบาดเป็นวงกว้าง เช่นเดียวกับกรณีที่สนามมวย และสถานบันเทิง
นอกจากนี้ นพ.สุขุม ยังได้กล่าวเพิ่มเติมว่า แม้ช่วงนี้สถานการณ์โรคโควิด-19 ของประเทศไทยจะดูดีขึ้นเมื่อเทียบกับระยะที่ผ่านมา แต่ประชาชนคนไทยยังต้องช่วยกันอีกสักระยะหนึ่ง
โดยเฉพาะเทศกาลสงกรานต์ในปีนี้ รัฐบาลได้ขอความร่วมมือประชาชนงดจัดงานฉลองช่วงเทศกาล งดการรวมกลุ่ม เพื่อป้องกันการแพร่ระบาดของโรคโควิด-19 ซึ่งเทศกาลสงกรานต์ในปีที่ผ่านมา คนไทยส่วนใหญ่ได้เดินทางกลับภูมิลำเนา เพื่อแสดงความเคารพ รดน้ำดำหัว ขอพรต่อพ่อแม่และญาติผู้ใหญ่ แต่ในปีนี้สถานการณ์ไม่เหมือนที่ผ่านๆมา
ดังนั้น จึงขอให้แสดงความกตัญญูกตเวทีแก่ผู้ใหญ่และแสดงความรักต่อคนในครอบครัว เพื่อลดการแพร่ระบาดของโรคโควิด-19 ด้วยการปฏิบัติตามมาตรการของภาครัฐอย่างเคร่งครัด อาทิ งดการเดินทาง งดการฉลองสงกรานต์ งดการสังสรรค์เป็นกลุ่ม งดเล่นสาดน้ำ รักษาระยะห่าง หากขอพรญาติผู้ใหญ่แนะให้ขอพรออนไลน์ หากอยู่บ้านเดียวกัน ให้เว้นระยะห่าง 1- 2 เมตร ไม่อยู่ใกล้ชิดกับญาติผู้ใหญ่โดยไม่จำเป็น พร้อมใส่หน้ากากอนามัย หมั่นล้างมือ เพื่อป้องกันการแพร่เชื้อไปยังสมาชิกในครอบครัวและผู้ใกล้ชิด